Deleøkonomien i Aarhus dækker nu de tre b'er - bolig, bil og båd. Et nystartet selskab gør det muligt at leje en privat båd med eller uden kaptajn.

Annonce

Der er nok mange, der kunne synes, det engang imellem ville være lækkert at tage en tur på vandet i solen. Bare sejle ud på det åbne hav og nyde den danske sommer. Men for de fleste er det at have en båd en uoverkommelig udgift.

Et nystartet selskab har bragt bådene ind i den så populære deleøkonomi, hvor GoMore og Airbnb lader os leje hinandens biler og boliger. Og med Boatflex har vi nu ikke bare deleøkonomiens tre b'er - bil, bolig og båd, men også almindelige menneskers største aktiver.

»Vores vision er at gøre sejlads til en tilgængelig og billig fritidsbeskæftigelse for almindelige mennesker. Vi er en sejlernation, og derfor skal så mange som muligt have adgang til de storslåede naturoplevelser, og det samvær med andre som livet på havet kan tilbyde,« siger stifter og direktør i delebådsportalen Boatflex Jakob Bojesen. Grundideen bag boatflex.com er, at bådejere kan lægge deres båd på platformen, hvor lejere så finder den og laver en lejeaftale direkte med bådejeren. Har man sejlercertifikat kan man bare leje båden og lægge fra land, men ønsker man sig f.eks. som turist at komme ud på havet, men har ikke selv lov til at sejle, kan man i mange tilfælde få bådens ejer til at være kaptajn.

Boatflex.com får en mindre provision, men ellers er tjenesten gratis for udlejer og lejer betaler bare lejen.

Boatflex åbnede for udlejning sidste år i 2015. I det første år havde de næsten fuld belægning på deres 50 både med 38 udlejninger. Nu dækker databasen mere end 600 både i alle størrelser og mærker i Skandinavien, herunder flere i Aarhus, og i Middelhavet. Ifølge Boatflex er deres model god for alle parter: »For det første får lejere, som måske ikke selv har penge til at købe en båd, adgang til et væld af både over hele verden til en pris der ligger markant under den traditionelle form for bådudlejning. For det andet kan bådejere tjene penge til at vedligeholde bådene. For det tredje bliver bådene brugt mere, hvilket begrænser ressourcespild. Vores model er en win-win-win situation,« siger Jakob Bojesen.

På europæisk plan bruges både kun to procent af tiden, og det tal er det samme i Danmark ifølge Boatflex.

Annonce

Aarhus som deleøkonomisk hovedstad

Som et led i regeringens kommende strategi for deleøkonomi har Aarhus Kommune og Erhvervs- og Vækstministeriet indgået en aftale for at afprøve, hvordan deleøkonomien kan bruges til at løse store kapacitetsudfordringer. Hos Boatflex håber de, at netop det fokus vil kunne være med til at sende den nye deleøkonomi godt af sted. Men det kræver også et aktivt valg, for hidtil har det været boliger og biler, som har vræet nævnt, når man taler deleøkonomi.

»Både for flere milliarder ligger stille i de danske havne og det er spild af ressourcer, som vi vil gøre op med ved at bringe deleøkonomien til bådfolket. Aarhus befinder sig i en unik position for at vise vejen frem ift. at bringe Danmark ind i den nye økonomi og det kræver at båddeling også prioriteres,« siger Jakob Bojesen.